Pedagogicum alustas tegevust 2009. aasta alguses Tartu Ülikooli akadeemilise struktuuri koosseisu kuuluva asutusena, mille eesmärk on rahvusvahelisel tasemel teadustöö edendamine haridusteaduse valdkonnas ning sellel põhineva õpetajakoolituse ja arendustegevuse juhtimine ja koordineerimine teaduskondades ja kolled¸ites.    2009. aastal käivitus koostöös 5 kõrgkooliga Euroopa Liidu struktuurivahenditest rahastatav haridusteaduse ja õpetajakoolituse edendamise programm Eduko. Pedagogicum on koordineerinud programmi tegevuste kavandamist, ettevalmistamist ja läbiviimist Tartu Ülikoolis ning toetanud programmi kaudu Tartu Ülikooli töötajate koostööd Tallinna Ülikooli, Tallinna Pedagoogilise Seminari, Eesti Muusika- ja Teatriakadeemia, Eesti Kunstiakadeemia ja Tallinna Tehnikaülikooliga. Programmi üldeesmärk on tugevdada Eesti haridusteadust ning kindlustada haridusteadlaste ja õpetajakoolituse õppejõudude järelkasv, kujundades selle tulemusel paindliku ja sidusa õpetajahariduse süsteemi. Eduko programmi raames on toimunud TÜ erinevate teaduskondade ja kolled¸ite õpetajakoolituse ja haridusteaduse valdkonna töötajate osalusel tegevused doktoriõppe arendamiseks, õpetajakoolituse ühtsete põhimõtete koostamiseks, õpikeskkonna arendamiseks vajalike põhimõtete väljatöötamiseks, valdkonna juhtimise ja kommunikatsiooni tõhustamiseks. Eduko programmi kaudu on tihenenud sisuline koostöö ka Haridus- ja Teadusministeeriumiga ning loodud uusi sidemeid väliskolleegide kogemusest õppimiseks.  Pedagogicum on oma esindajate kaudu aktiivselt esindanud õpetajakoolituse ja haridusteaduste valdkonda nt Eduko nõukojas ja erinevates töörühmades (doktoriõppe ja haridusteaduste arendamine, õppekavaarendus, didaktikakeskkondade arendus, valdkonna populariseerimine), Primuse õppematerjalide hindamise töörühmas, Comeniuse hariduskoostöö ja välislähetuste hindamisel, suhtluses Haridus- ja Teadusministeeriumiga, Vanemuise Seltsiga, B. G. Forseliuse Seltsiga.  Tulemuslikumaks koostööks õpetajakoolituse ja haridusteadusega tegelevate inimestega teaduskondades ja kolled¸ites töötati 2009. a välja valdkondlik juhtimisskeem. Selles eristati 6 valdkondlikku töörühma, mis rakendavad Pedagogicumi nõukogus otsustatut ja pakuvad sisendit Pedagogicumi nõukogule otsuste tegemiseks. Töörühmad moodustati järgmistes valdkondades: reaal- ja loodusained, humanitaarained, kunsti- ja tehnoloogiaained, sotsiaalained ja kehaline kasvatus, alus- ja algharidus ning üldkasvatusteadused ja psühholoogia.  Pedagogicumis on alustatud üle-eestilist õpetajate kvalifikatsiooni uuringut. See tugineb ühelt poolt Eesti Hariduse Infosüsteemi (EHIS) andmetele, kuid lisaks sellele on läbi viidud küsitlus koolides. Uuringu eesmärgiks on selgitada välja Eesti õpetajate reaalne kvalifitseeritus erinevate õppeainete õpetamiseks erinevates kooliastmetes ning sellest lähtuvalt iseloomustada tasemekoolituse, ümberõppe ja täienduskoolituse vajadust ning teha ettepanekuid Haridus- ja Teadusministeeriumile, koolidele ja ülikoolidele. Üheks tulemuseks on ettepanekud selleks, et tagada riiklikes andmebaasides sisalduva info usaldusväärsus. Uuringu läbiviimisel on toimunud sisukas koostöö Haridus- ja Teadusministeeriumi ning Riikliku Eksami- ja Kvalifikatsioonikeskusega.  Õpetajakoolituse ja haridusteaduse valdkonna järelkasvu tagamiseks ning valdkondliku doktoriõppe efektiivsuse suurendamiseks on käivitatud doktoriõppe protsessi ning tulemuste analüüsile keskenduv ulatuslik uuring. Uuringu raames toimub koostöö Tallinna Ülikooli ja Hollandi teadlastega. Doktoriõppe ühiseks arendamiseks on ette valmistatud ka haridus- ja kasvatusteaduste doktorikool.  Valdkonna teadustöö edendamiseks ülikoolis on Pedagogicum koordineerinud uuringutaotluste ettevalmistamist seonduvalt Eduko programmiga. Finantseeringu on saanud kolm uuringut, millest kaks (prof Margit Sutropi ja prof Miia Rannikmäe juhitavad) on alustanud tegevust 2009. aastal. Prof Sutropi juhitav uuring annab olulise sisendi pedagoogilise praktika arendamiseks, prof Rannikmäe juhitav uuring loodusteaduste õpetajate õppekavade arendamiseks.  Kokkuvõttes on Pedagogicumi esimese tööaasta jooksul loodud head võimalused õpetajakoolituse ja haridusteaduse valdkonna arendamiseks tihedas koostöös nii ülikooli sees kui ka partneritega väljaspool ülikooli.